Diari Oficial de la Generalitat Valenciana


Sumari del DOGV 10196, del 09-12-2024 (2024/12452)

RESOLUCIÓ de 19 de novembre de 2024, de la Direcció General de Personal Docent, per la qual es regula la fase de pràctiques de les persones aspirants seleccionades en el procediment d’accés al cos d’inspectors i inspectores d’educació, convocat per l’Orde 1/2024, de 2 de febrer, de la Conselleria d’Educació, Universitats i Ocupació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10300

Data del DOGV
:   09-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12958

CVE
:   SDOZ-W-4814-52024

Data del document
:   19-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Correcció d'errades

La Llei orgànica 2/2006, de 3 de maig, d’Educació, establix en la disposició addicional dotze que el sistema d’ingrés en la funció pública docent serà el de concurs oposició convocat per les respectives administracions educatives. Així mateix, determina que existirà una fase de pràctiques, que podrà incloure cursos de formació, i constituirà part del procés selectiu.

El Reglament d’ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, establix en l’article 48 (regulació de la fase de pràctiques) que les administracions educatives «regularan l’organització d’esta fase de pràctiques que forma part del procés selectiu. Esta fase tindrà una duració major a un trimestre i no superior a un curs escolar i podrà incloure cursos de formació».

Per l’Orde 1/2024, de 2 de febrer (DOGV núm. 9781, de 05.02.2024), de la Conselleria d’Educació, Universitats i Ocupació, es va convocar procediment d’accés al cos d’inspectors d’educació, i s’hi establix l’obligació de realitzar un període de pràctiques de quatre mesos, que forma part del procés selectiu i que haurà de garantir que les persones aspirants posseïsquen l’adequada preparació per a dur a terme les funcions atribuïdes a l’esmentat cos. Així mateix, disposa que, mitjançant resolució de la directora general de Personal Docent, es regularà el procediment d’esta fase i, en compliment de l’anterior, esta direcció general ha resolt regular la fase de pràctiques de les persones aspirants seleccionades d’acord amb el procediment següent:

*Primer. Realització de la fase de pràctiques*

1. Hauran de realitzar la fase de pràctiques les persones aspirants seleccionades en el procediment d’accés al cos d’inspectors d’educació convocat per l’Orde 1/2024, de 2 de febrer (DOGV núm. 9781, de 5 de febrer de 2024), i nomenades personal funcionari en pràctiques per Resolució de 18 de novembre de 2024, de la Direcció General de Personal Docent.

2. Les pràctiques tindran una duració de quatre mesos de servicis efectius amb plenitud de funcions pròpies del cos d’inspectors d’educació i, amb caràcter general, s’iniciaran l’1 de gener de 2025 i conclouran el 30 d’abril de 2025.

*Segon. Comissió qualificadora*

1. El període de pràctiques serà avaluat pel mateix tribunal examinador, que actuarà com a comissió qualificadora, de conformitat amb el que preveu la base 12.2 de la convocatòria.

2. La Comissió haurà de constituir-se dins del termini de cinc dies hàbils comptats a partir de l’endemà de la publicació d’esta resolució en el *Diari Oficial de la Generalitat Valenciana*  i no podrà tindre lloc sense la presència de tots els membres que la integren, llevat que concórreguen circumstàncies especials l’apreciació de les quals correspondrà al director general de Personal Docent. D’esta constitució s’alçarà una acta que, en el termini de cinc dies, es remetrà al director general de Personal Docent.

3. La Comissió no podrà redactar acta definitiva de qualificació dels aspirants sense la presència, almenys, de la presidència, la secretaria i la mitat més un de la resta dels membres de la Comissió. En tot cas, si després de constituïda la Comissió, raons de força major o causes imprevistes determinaren la impossibilitat de la compareixença d’algun dels seus membres, hauran de ser posats tots els punts en coneixement del director general de Personal Docent.

4. La Comissió qualificadora efectuarà l’avaluació de les persones aspirants d’acord amb els criteris establits en l’apartat quint d’esta resolució.

5. Els membres que formen part de la Comissió qualificadora podran fer visites a cadascun dels funcionaris o les funcionàries en pràctiques, amb la finalitat d’aportar els seus informes al procés d’avaluació, per a precisar aquells aspectes que puguen presentar algun tipus de dubtes en l’actuació dels candidats i les candidates.

*Tercer. Tutors o tutores*

1. la Comissió qualificadora  nomenarà els tutors o tutores d’entre el personal funcionari de carrera del cos d’inspectors d’educació, en cadascuna de les inspeccions territorials, amb la proposta prèvia de la inspectora o inspector territorial en cap de cada província, i una mateixa persona podrà tutoritzar més d’un aspirant.

2. Les funcions del tutor o la tutora consistiran a assessorar, orientar i informar el personal funcionari en pràctiques sobre els aspectes relacionats amb el desenrotllament de les seues actuacions.

– Bases legals dels diferents procediments en què s’intervé.

– Estratègies d’actuació davant les situacions que tinguen lloc.

– Bones pràctiques de la inspecció educativa, tant de caràcter general com en les relacions professionals amb les administracions, els agents educatius (direcció i professorat dels centres, pares i mares d’alumnes), la societat i els mateixos companys i companyes de professió.

– Temporalització de les actuacions d’acord amb el PGAA.

– Criteris en l’elaboració d’informes i requeriments.

– Organització del treball.

– Supervisió dels documents elaborats pels centres.

– Utilització de les diferents aplicacions informàtiques i de gestió en l’àmbit de la inspecció educativa.

Per al correcte exercici d’estes funcions, el tutor o la tutora haurà d’acompanyar la persona funcionària en pràctiques, almenys, en una visita a un centre.

3. Al final del període de pràctiques, el tutor o la tutora emetrà un informe, ajustat al model que figura en l’annex d’esta resolució, en el qual expressarà amb els termes «satisfactori» o «no satisfactori» la seua valoració sobre els aspectes que s’hi contenen, i també altres dades d’interés, i el remetrà a la Comissió qualificadora.

*Quart. Activitats de les persones aspirants durant la fase de pràctiques*

1. Les persones aspirants realitzaran durant el període de pràctiques les activitats següents:

a) La participació en un curs de formació d’almenys 20 hores de duració denominat “Formació específica per a inspectors de nou ingrés: línies prioritàries”, centrat en els aspectes especificats en l’apartat segon d’esta resolució i dissenyat conjuntament per la Subdirecció General de Formació del Professorat i la Inspecció General d’Educació.

La duració d’esta acció formativa serà computada com a activitat de compliment obligatori dins de l’horari del personal funcionari en pràctiques i es durà a terme en el període comprés entre l’1 de gener de 2025 i el 30 d’abril de 2025.

L’acreditació d’haver realitzat l’esmentat curs de formació serà remesa d’ofici per la Subdirecció General de Formació del Professorat a la Comissió qualificadora, a través de la Inspecció General d’Educació. D’esta formació, que es realitza per a complir el requisit de formació establit en la convocatòria, no s’emetrà certificat de participació a les persones aspirants.

b) L’elaboració d’un informe final del període de pràctiques, que les persones aspirants elaboraran i lliuraran a la Comissió qualificadora al final d’esta fase i que haurà de contindre necessàriament els aspectes següents:

– Descripció de l’àrea d’intervenció i característiques d’esta que incidixen en l’àmbit educatiu, on indicaran els centres sobre els quals s’ha intervingut i els projectes i experiències d’innovació en què participen.

– Treball realitzat amb descripció de les actuacions realitzades en relació amb el PGAA (habituals, incidentals...), de les visites realitzades i de les activitats de formació en què s’ha participat.

– Suports rebuts i dificultats trobades.

– Valoració personal del treball desenrotllat.

– Propostes de millora, on diferenciaran propostes i propòsits personals i propostes de millora per a l’organització de la inspecció en general.

*Quint. Avaluació de les persones aspirants*

1. L'avaluació de les persones aspirants serà efectuada per la comissió qualificadora sobre la base del compliment dels següents requisits:

a)La realització de l’activitat formativa a què fa referència el resolc quart d’esta resolució.

b) El resultat de l’informe emés per la persona tutora.

c) La valoració sobre l'informe final del període de pràctiques a què fa referència el resolc quart d'esta resolució.

L’avaluació de la Comissió qualificadora s’expressarà en termes de “satisfactori” o “no satisfactori”, tenint en compte que, quan la qualificació siga de “no satisfactori”, esta haurà de ser motivada i es farà constar en acta separada.

2. La qualificació final de les persones funcionàries en pràctiques serà d’apta si estes complixen amb els requisits fixats en l’apartat 1 d’este resolc i el resultat de l’informe realitzat per la persona tutora és satisfactori i la valoració sobre l’informe final elaborat per la persona aspirant és satisfactòria.

3. La qualificació de les persones funcionàries en pràctiques serà no apta si estes no complixen amb algun dels requisits establits en l’apartat 1.a d’este resolc; quan el resultat de l’informe realitzat per la persona tutora siga no satisfactori o quan la valoració realitzada sobre l’informe realitzat per la persona aspirant siga no satisfactòria.

En el cas que l’informe de la persona tutora siga no satisfactori, la Comissió qualificadora podrà sol·licitar un segon informe a la inspectora o inspector territorial en cap a l’efecte de fonamentar de forma més concloent el resultat de la seua avaluació.

4. Finalitzat el període de pràctiques, la Comissió qualificadora traslladarà a la Direcció General de Personal Docent la relació del personal funcionari en pràctiques amb la qualificació obtinguda, que s’expressarà en els termes d’”apte” i “no apte”. Quan la qualificació siga de “no apte”, esta haurà de ser motivada.

5. Els funcionaris i funcionàries en pràctiques que hagen sigut declarats “no aptes” podran repetir esta fase, per una sola vegada, durant el curs escolar 2025-2026. En cas que en l’esmentat curs es convoquen proves selectives per a l’accés al cos d’inspectors, el número d’orde serà l’immediatament següent al que corresponga a l’últim dels aspirants seleccionats de la promoció a la qual s’incorporen.

6. Les persones que no s’incorporen per a repetir la fase de pràctiques o que siguen declarades no aptes per segona vegada perdran tots els drets a ser nomenades com a personal funcionari de carrera del cos d’inspectors d’educació, mitjançant resolució motivada de la Direcció General de Personal Docent, d’acord amb el que es disposa en l’article 31 del Reglament d’ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer.

*Sext. Reducció, ampliació i ajornament*

1. En cas que les persones aspirants es troben en situació de permís per naixement de fills, adopció o acolliment, risc durant l'embaràs o accident que done lloc a una situació d'incapacitat, este període de pràctiques podrà tindre, com a mínim, una duració de tres mesos, que haurà de ser de servicis efectius amb plenitud de funcions pròpies del cos d'inspectors dins del curs escolar en el destí que se'ls haja adjudicat. Esta reducció del període de pràctiques se sol·licitarà i acreditarà documentalment a través de la plataforma OVIDOC. La comissió haurà de respondre a la sol·licitud en el termini de 7 dies hàbils i ho farà constar en l'informe final que elaborarà sobre el funcionari o funcionària en pràctiques.

2. Així mateix, per a aquelles persones que es troben en situació d'incapacitat laboral transitòria a causa de tindre diagnosticada una malaltia greu, este període de pràctiques podrà tindre, com a mínim, una duració de tres mesos, que haurà de ser de servicis efectius amb plenitud de funcions pròpies del cos al qual pertanyen dins del curs escolar en el destí que se'ls haja adjudicat. La persona interessada haurà de sol·licitar, a través d´OVIDOC, la reducció de la duració de la fase de pràctiques a la Direcció General de Personal Docent i aportarà la documentació que acredite esta situació. A este efecte, la malaltia haurà de ser una de les contemplades en el Reial Decret 1148/2011, de 29 de gener, per a l'aplicació i desenrotllament, en el Sistema de la Seguretat Social, de la prestació econòmica per cura de menors afectats per càncer o una altra malaltia greu (BOE 182, 30/07/2011). Igualment, es tindrà en compte qualsevol altra malaltia la gravetat de la qual siga similar a les contemplades en este reial decret, prestant especial interés a les malalties rares.

3. El personal funcionari en pràctiques que, a 30 d'abril de 2025, haja prestat servicis per un temps inferior a quatre mesos, o a tres mesos en els casos especificats en els punts 1 i 2 d'este apartat, haurà de completar este període fins al 31 de maig de 2025, per a això, la comissió es considerarà constituïda amb caràcter permanent fins a la finalització del present curs escolar per a dur a terme l'avaluació del personal funcionari en pràctiques a què es referix el present apartat i aniran remetent les actes finals corresponents en el termini de cinc dies a partir de l'últim de cada mes.

Estes persones aspirants hauran de sol·licitar l'ampliació del període de pràctiques a través de l'aplicació informàtica OVIDOC abans del 30 d'abril de 2025.

4. Les persones aspirants que, amb l'ampliació del termini previst en el punt 3, i per causes degudament justificades i estimades per la Direcció General de Personal Docent, no puguen completar el mínim de quatre mesos de servicis efectius durant el curs acadèmic 2024-2025 establit per a l'avaluació d'esta fase del procés selectiu, o bé de més de tres mesos en el cas establit en els punts 1 i 2 d'este apartat, hauran de presentar, a través de la plataforma electrònica OVIDOC i abans del 30 d'abril de 2025, una sol·licitud d'ajornament per a la realització de les pràctiques. Esta direcció general resoldrà expressament sobre la sol·licitud d'ajornament per a la realització de la fase de pràctiques, la qual podrà ser autoritzada per una sola vegada.

Així mateix, els qui a l'inici de la fase de pràctiques no pogueren incorporar-se per a dur-la a terme per causes degudament justificades, també podran demanar un ajornament per a realitzar-la el següent curs 2025-2026, a través del següent enllaç: <https://sede.gva.es/es/inicio/procedimientos?id_proc=95319>

En tots dos casos, la concessió de l'ajornament no suposarà modificació en les places assignades a la resta d'aspirants.

*Sèptim. Règim retributiu*

De conformitat amb el que disposa l’article 24 del Decret 3/2017, de 13 de gener (DOGV núm. 7964, de 24.01.2017), del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana, durant el període de pràctiques, les persones aspirants tindran la consideració de personal funcionari en pràctiques, percebent les retribucions que establisca la normativa vigent.

*Octau. Finalització de la fase de pràctiques*

1. Les pràctiques es consideraran concloses el dia 30 d’abril de 2025 per al personal funcionari en pràctiques que s’haja incorporat amb data 1 de gener de 2025 per a la seua realització i que haja prestat servicis efectius durant un període de quatre mesos.

2. La Comissió disposarà d’un termini de 20 dies a partir del dia 30 d’abril de 2025 per a redactar l’acta final. Si la Comissió qualificadora ho estima necessari, podrà emetre un informe complementari sobre el desenrotllament de les seues actuacions.

3. Ambdós documents, l’acta i l’informe si n’hi ha, seran enviats a la Direcció General de Personal Docent, que, una vegada comprovat que reunixen els requisits de participació, aprovarà l’expedient del procés selectiu, que es publicarà en el *Diari Oficial de la Generalitat Valenciana*, i remetrà la llista de seleccionats al Ministeri d’Educació i Formació Professional, que procedirà al nomenament i expedició dels corresponents títols de funcionaris o funcionàries de carrera del cos d’inspectors d’educació de les persones aspirants seleccionades en el procediment selectiu dut a terme per la convocatòria 1/2024, amb efectes del dia 1 de juny de 2025.

Contra esta resolució, que posa fi a la via administrativa, d’acord amb el que es preveu en els articles 112.1, 123 i 124 de la Llei 39/2015, d’1 d’octubre, del procediment administratiu comú de les administracions públiques, podrà interposar-se amb caràcter potestatiu un recurs de reposició davant la Direcció General de Personal Docent en el termini d’un mes comptat des de l’endemà de la seua publicació o interposar directament un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptats des de l’endemà de la seua publicació, d’acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

  

València, 19 de novembre de 2024

Francisco Pablo Ortega Gil

Director general de Personal Docent

Esta disposició conté annexos. Consulteu-ne la versió en PDF.